
Osztályzatelemzési keretrendszer kialakítása a felsőoktatási képzések struktúrájának fejlesztésére

A felsőoktatásban az adatokra épülő döntéshozatal egyre fontosabbá válik, mely három fő területre építkezik: a tanuláselemzésre, az oktatási adatbányászatra és az akadémiai elemzésre. Dolgozatunkban a tanuláselemzés területére fókuszálva arra a kérdésre kerestük a választ, hogy hogyan tudunk a rendelkezésre álló (Neptun) adatok által nyújtott korlátos lehetőségekhez alkalmazkodva tanuláselemzési modellt építeni.
Célunk, hogy feltárjuk a Budapesti Corvinus Egyetem gazdaságinformatikus képzésén oktatott informatikai-matematikai tárgyak közti összefüggéseket, három - tanulmányait befejezett - évfolyam érdemjegyeihez kapcsolódó Neptun adatokat felhasználva. Tizenhárom tantárgyból vizsgáltuk a hallgatók által elért érdemjegyeket. Ezek önmagukban azonban kevés információt tartalmaznak, nem adnak elég pontos képet a hallgatók teljesítményéről. Így a vizsgált adatkört bővítettük, és az elemzésekhez felhasználtuk az érdemjegyekhez kapcsolódó vizsgafelvételek és tárgyfelvételek számát, a hallgatók nemét és évfolyamát a Neptun rendszerben tárolt adatok alapján. Ezek segítségével első lépésben olyan új metrikát hoztunk létre, amely alkalmas a tárgyakban nyújtott hallgatói teljesítmény mérésére az elérhető Neptun adatok felhasználásával.
Az új teljesítmény metrikák használata már lehetővé tette a regressziós modellezés futtatását, így LAD regresszió keretében alkalmazott változószelekciós algoritmussal megállapítottuk, hogy az egyes tárgyakra hogyan hatnak a korábbi félévek tárgyai. Ennek során előállt egy olyan regressziós együtthatókat tartalmazó táblázat, amelyből könnyen leolvasható, hogy a tárgyak hogyan épülnek egymásra.
A módszer elsősorban egy tantervi háló kialakításában lehet segítség: a kapott eredményekből láthatjuk, hogy mely tárgyak között van szignifikáns kapcsolat, illetve a korábbi félévek tárgyai milyen mértékben befolyásolják a későbbi teljesítmény alakulását a saját metrikánk szerint. Ezek alapján könnyen kialakítható olyan előkövetelmény-rendszer, amely az órákon oktatott anyagok és megszerzett készségek tényleges egymásra épülését támaszthatja alá.



